b'\n_START_ARTICLE_\nBio\xc4\x8d\n_START_PARAGRAPH_\nBio\xc4\x8d je planina u grani\xc4\x8dnom podru\xc4\x8dju Bosne i Hercegovine i Crne Gore. Po gra\xc4\x91i je zapravo prostrani plato. Spada u skupinu sredi\xc5\xa1njih bh. planina. Najju\xc5\xbeniji je dio visokoplaninskog masiva Magli\xc4\x87-Volujak (sa Vlasuljom)-Bio\xc4\x8d. Ome\xc4\x91uju je kanjonske doline rijeka Drine, Pive (i Pivsko jezero) na istoku, Sutjeske i Suhe na zapadu te Vrbnica na jugu. Kanjon Pive prosijeca Bio\xc4\x8d. Bio\xc4\x8d i planine Magli\xc4\x87, Volujak, Vlasulja i Trnova\xc4\x8dki Durmitor okru\xc5\xbeuju Trnova\xc4\x8dko jezero. Najvi\xc5\xa1i vrh Bio\xc4\x8da je Veliki Vitao (2397 m), na 43.2251 sjeverne zemljopisne \xc5\xa1irine i 18.7566 isto\xc4\x8dne zemljopisne du\xc5\xbeine. Bio je u stvari prostrani plato iz kojega se uzdi\xc5\xbeu stjenoviti uski i izdu\xc5\xbeeni grebeni i vrhovi, koji se pru\xc5\xbeaju u dinarskom smjeru, a izme\xc4\x91u grebena su duboke doline. Mratinjska kotlina obrubljuje Bio\xc4\x8d sa sjevera, sa juga i istoka Pivsko jezero (nekada\xc5\xa1nji kanjon rijeke Pive), a sa zapada, prema Magli\xc4\x87u, ledenja\xc4\x8dki cirk Urdeni dolovi._NEWLINE_Bio\xc4\x8d kao i ostale planine iz ove skupine ima obilje tragova glacijacije. Primjeri su ledenja\xc4\x8dki cirkovi i doline, morene, te kr\xc5\xa1ki oblici, o\xc5\xa1tri planinski vrhovi i ivice. Tako\xc4\x91er ima visoravni i planinskih pa\xc5\xa1njaka._NEWLINE_Na Bio\xc4\x8du se nalazi nekoliko jezera: Stabanska (Stabljanska) jezera - Veliko na 1319 m n.v. i Malo na 1194 m, Veliko Mratinjsko jezero (1504 m) i Malo Mratinjsko jezero._NEWLINE_Vegetacija na Bio\xc4\x8du je rijetka. Planina je prete\xc5\xbeito gola, kr\xc5\xa1evita. Klekovina se pojavljuje mjestimice. \xc4\x8cesto se \xc4\x8dak i ljeti snijeg na mnogo mjesta zadr\xc5\xbeava. Kod ostalih planina iz ove skupine \xc5\xa1uma ima na ni\xc5\xbeim obroncima, do oko 1600 metara n.v. - mje\xc5\xa1avine bukove i crnogori\xc4\x8dne (\xc4\x8detinarske) \xc5\xa1ume.'